b"\n_START_ARTICLE_\nMaeatae\n_START_SECTION_\nKampen mot Roma\n_START_PARAGRAPH_\nMaeataene synes \xc3\xa5 ha kommet sammen som et resultat av overenskomster og traktater som romerne inngikk med flere stammer som bodde n\xc3\xa6r grensen av romerne en gang p\xc3\xa5 180-tallet under guvern\xc3\xb8r Ulpius Marcellus. Dio Cassius har nedtegnet at stammer fra nord gikk over Hadrians mur og drepte en general, muligens Marcellus\xe2\x80\x99 forgjenger Caerellius Priscus, med hele hans styrke. Lite er ellers kjent om dette angrepet, bortsett fra at Cassius karakteriserer det som \xc2\xabden mest alvorlig krig\xc2\xbb under keiser Commodus\xe2\x80\x99 regime og at det ikke ble knust f\xc3\xb8r inntil 184. Da ble minnemynter utstedt og Commodus tok tittelen \xc2\xabBritannicus\xc2\xbb. Ytterligere mynter ble preget i 185, og s\xc3\xb8lvmynter i \xc3\xa5rene 186 og 187 antyder uro og fortsatt krig i de senere \xc3\xa5rene._NEWLINE_Marcellus hadde flere h\xc3\xa6rtokt nord for grensen og kan ha fors\xc3\xb8kt \xc3\xa5 gjenerobre Den antoninske mur, men trakk seg til slutt tilbake til Hadrians mur. Festninger nord for muren som Newstead ble forlatt. Marcellus var forhindret av mangelen p\xc3\xa5 kontroll over sine soldater, og det var stadig fors\xc3\xb8k p\xc3\xa5 mytteri._NEWLINE_I \xc3\xa5r 208 ledet den 63 \xc3\xa5r gamle Septimius Severus en invasjon av Skottland med en stor styrke. Etter \xc3\xa5 ha konsentrert sine h\xc3\xa6rstyrker i n\xc3\xa6rheten av Melrose marsjerte han nordover og n\xc3\xa5dde muligens Moray Firth. Maeataene og caledonere unngikk direkte kamp med den overlegne h\xc3\xa6rstyrken, men bedrev geriljakrig. Uten \xc3\xa5 ha oppn\xc3\xa5dd noe trakk romerne tilbake til Hadrians mur i 209 for \xc3\xa5 feire en ny \xc2\xabtriumf\xc2\xbb._NEWLINE_Caracalla ledet romerske tropper p\xc3\xa5 nytt nordover for \xc3\xa5 drepe alt de kom over, men var enda mindre suksessfulle enn Severus' h\xc3\xa6rtokt og ble hurtig drevet tilbake. P\xc3\xa5 samme tid ble en sentral festning ved Hadrians mur, Vindolanda, jevnet med jorden. Septimius Severus d\xc3\xb8de i York i 211 mens han planla en ny invasjon nordover, og tanken p\xc3\xa5 \xc3\xa5 erobre Skottland var da feilsl\xc3\xa5tt."